Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Maiorga Ramírez Erro jaunak egindako galderaren erantzuna, Foru Diputazioak emana, Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren 2020ko aurrekontuaren exekuzioari buruzkoa. Galdera 2021eko urtarrilaren 18ko 4. Nafarroako Parlamentuko Aldizkari Ofizialean argitaratu zen.

Iruñean, 2021eko otsailaren 8an

Lehendakaria: Unai Hualde Iglesias

ERANTZUNA

EH Bildu talde parlamentarioari atxikitako foru parlamentari Maiorga Ramírez Errok 10-21/ PES-00003 zenbakiko galdera egin du, idatziz erantzutekoa. Honen bidez, Lurraldearen Antolamenduko, Etxebizitzako, Paisaiako eta Proiektu Estrategikoetako kontseilariak honako hau jakinarazten dizu:

Lurralde Antolamenduko, Etxebizitzako, Paisaiako eta Proiektu Estrategikoetako Departamentuak 46.472.208,00 euroko aurrekontua zuen 2020. urterako; horretatik, guztira 43.675.537,57 euro betearazi dira. Beraz, 2.796.670.43 euroko ez-betearazpena gertatu da. Hau da, Departamentuak % 93,98ko betearazpena izan du, eta, beraz, betearazpen-maila onargarri izanen litzatekeena baino gehiago ere izan da, are gehiago COVID-19ak eragindako agertoki zaila kontuan hartuta.

Betearazi gabeko alderditik, nabarmentzekoak dira, nabarmen txikiagoak diren beste batzuei kalterik egin gabe, beren zenbatekoagatik garrantzitsuenak diren bi ez-betearazpen:

Alde batetik, 1.205.937,63 euroko ez-betearazpen bat dago “Etxebizitzen errentarientzako dirulaguntzak” izeneko 320000 32100 4809 261402 partidan. Etxebizitza babestuaren sustatzaileen bitartez kudeatzen da partida hori; sustatzaile horiek publikoak (NASUVINSA, adibidez) edo pribatuak izan daitezke, eta maizterrek izaten dituzten laguntzen zenbatekoa hiru hilean behin ordaintzen zaie; maizterrek hilero ordaintzen dute errentamenduaren zenbatekoaren eta emandako laguntzaren arteko aldeagatik. Hala, sustatzaile batzuek, batez ere pribatuek, ez dute hiru hilean behin ordaindu beharreko zenbatekoen justifikazioa epearen barruan egiten.

Bestalde, 366.585,10 euro betearazi gabe utzi dira “Administrazioen arteko lankidetza” izeneko 310000 31100 7609 261702 partidan. Partida horrek finantzatzen ditu Nafarroako hainbat udalekin udal-plangintza egiteko eta/edo berrikusteko sinatutako hitzarmenak. Betearazpen txiki hori udal plan orokorren izapidetzearen konplexutasunari zor zaio, ordainketen programazioa oso ziurgabetasun handiari lotuta baitago.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2021eko otsailaren 8an

Lurraldearen Antolamenduko, Etxebizitzako, Paisaiako eta Proiektu Estrategikoetako kontseilaria: José María Aierdi Fernández de Barrena